PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Šis priekšlikums ir daļa no iniciatīvas, kuras mērķis ir nodrošināt, ka ES ir droša, stabila un konkurētspējīga centralizētas tīrvērtes ekosistēma, tādējādi veicinot kapitāla tirgu savienību (KTS) un stiprinot ES atvērto stratēģisko autonomiju. Stabili un droši centrālie darījumu partneri (CCP) uzlabo uzticēšanos finanšu sistēmai un būtiski atbalsta galveno tirgu likviditāti. Droša, stabila un konkurētspējīga centralizētas tīrvērtes ekosistēma ir priekšnoteikums tās turpmākai izaugsmei. ES centralizētajai tīrvērtes ekosistēmai būtu jāļauj ES uzņēmumiem efektīvi un droši ierobežot savus riskus, vienlaikus aizsargājot plašāku finanšu stabilitāti. Tādējādi centralizēta tīrvērte atbalstīs ES ekonomiku. Konkurētspējīga un efektīva ES centralizētās tīrvērtes ekosistēma palielinās tīrvērtes darbības, taču tīrvērte ietver arī riskus, centralizējot darījumus dažos CCP, kas ir finansiāli sistēmiski nozīmīgi. Tādējādi minētie riski ir pienācīgi jāpārvalda CCP, un CCP arī turpmāk ir rūpīgi jāuzrauga gan valsts, gan plašākā ES līmenī.

Turklāt kopš 2017. gada ir atkārtoti paustas bažas par pašreizējiem riskiem ES finanšu stabilitātei, kurus rada tīrvērtes pārmērīga koncentrācija dažos trešo valstu CCP, jo īpaši stresa scenārijā. Var notikt augsta riska, bet zemas varbūtības notikumi, un ES ir jābūt tiem gatavai . Lai gan ES CCP kopumā ir izrādījušies noturīgi visu šo norišu laikā, pieredze liecina, ka ES centralizētās tīrvērtes ekosistēmu var padarīt spēcīgāku finanšu stabilitātes labā. Tomēr atvērta stratēģiskā autonomija nozīmē arī to, ka ES ir jāaizsargājas pret finanšu stabilitātes riskiem, kas var rasties, ja ES tirgus dalībnieki ir pārmērīgi atkarīgi no trešo valstu vienībām, jo tas var būt neaizsargātības avots. Lai novērstu šo situāciju, iniciatīvas, kas ir daļa no šā priekšlikuma, mērķis ir palielināt ES CCP likviditāti, veidot ES centralizētās tīrvērtes spējas un samazināt riskus, ko ES finanšu stabilitātei rada pārmērīgi riska darījumi ar trešo valstu CCP. Līdz ar to cita starpā tajā ir noteikts, ka visiem tirgus dalībniekiem, uz kuriem attiecas tīrvērtes pienākums, ir jātur aktīvi konti ES CCP, lai veiktu tīrvērti vismaz noteiktai daļai pakalpojumu, kurus EVTI ir atzinusi par tādiem, kam ir būtiska sistēmiska nozīme ES finanšu stabilitātei.

Lai gan lielākā daļa leģislatīvo pasākumu šīs paketes ieviešanai ir ietverti Komisijas priekšlikumā regulai, ar ko groza Regulu (ES) Nr. 648/2012 (ETIR), tā dēvētajā “ETIR 3” pārskatīšanā, pašreizējā priekšlikumā ir ietverti grozījumi Direktīvā 2013/36/ES (Kapitāla prasību direktīva jeb “KPD”), Direktīvā (ES) 2019/2034 (Ieguldījumu brokeru sabiedrību direktīva jeb “IBSD”) un Direktīvā 2009/65/ES (Pārvedamu vērtspapīru kolektīvo ieguldījumu uzņēmumu direktīva jeb “PVKIU direktīva”), kas ir nepieciešami, lai nodrošinātu ETIR 3 pārskatīšanas mērķu sasniegšanu, kā arī saskaņotību. Tāpēc abi priekšlikumi būtu jāskata kopā.

•Saskanība ar pašreizējiem noteikumiem konkrētajā politikas jomā

Iniciatīva, kurā ietilpst šis priekšlikums, ir saistīta un saskanīga ar citām ES politikas jomām un pašreizējām iniciatīvām, kuru mērķis ir i) veicināt kapitāla tirgu savienību (KTS), ii) stiprināt ES atvērto stratēģisko autonomiju un iii) uzlabot ES līmeņa uzraudzības efektivitāti un lietderību. Ar šo priekšlikumu ievieš KPD un IBSD ierobežotus grozījumus, lai mudinātu attiecīgi iestādes un ieguldījumu brokeru sabiedrības, kā arī to kompetentās iestādes sistemātiski novērst jebkādu pārmērīgu koncentrācijas risku, kas var rasties no to riska darījumiem ar CCP, jo īpaši tiem sistēmiski nozīmīgiem trešo valstu CCP (2. līmeņa CCP), kuri piedāvā pakalpojumus, par kuriem EVTI ir noteikusi, ka tiem ir būtiska sistēmiska nozīme, atspoguļojot plašāku politikas mērķi — atvērtu stratēģisko autonomiju makroekonomikas un finanšu jomā, jo īpaši, bet ne tikai, turpinot attīstīt ES finanšu tirgus infrastruktūru un palielinot tās noturību. Pastiprināta centralizēta tīrvērte ES CCP arī veicinās efektīvākus pēctirdzniecības mehānismus, kas ir stabilas KTS pamats. Ar priekšlikumu arī groza PVKIU direktīvu, lai atceltu darījuma partnera riska ierobežojumus visiem atvasināto instrumentu darījumiem, kuriem tīrvērti centralizēti veic CCP, kas ir saņēmis atļauju vai atzīts saskaņā ar Regulu (ES) Nr. 648/2012, tādējādi radot vienlīdzīgus konkurences apstākļus biržā tirgotiem un ārpusbiržas atvasinātajiem instrumentiem un labāk atspoguļojot CCP risku mazinošo raksturu atvasināto instrumentu darījumos.

•Saskanība ar citām Savienības politikas jomām

Šī iniciatīva būtu jāskata saistībā ar plašāku Komisijas darba kārtību, kuras mērķis ir padarīt ES tirgus drošākus, stabilākus, efektīvākus un konkurētspējīgākus, kā tas izpaužas KTS un atvērtas stratēģiskās autonomijas iniciatīvās. Stabilu kapitāla tirgu būtisks elements ir droši, efektīvi un konkurētspējīgi pēctirdzniecības režīmi, jo īpaši centralizēta tīrvērte. Pilnībā funkcionējošs un integrēts kapitāla tirgus ļaus ES ekonomikai attīstīties ilgtspējīgā veidā un būt konkurētspējīgākai saskaņā ar Komisijas stratēģisko prioritāti attiecībā uz ekonomiku cilvēku labā, kas vērsta uz piemērotu apstākļu sekmēšanu darbvietu radīšanai, izaugsmei un ieguldījumiem.

Šai iniciatīvai nav tiešas un/vai identificējamas ietekmes, kas radītu būtisku kaitējumu vai ietekmētu atbilstību klimatneitralitātes mērķiem un pienākumiem, kuri izriet no Eiropas Klimata akta.

2.JURIDISKAIS PAMATS, SUBSIDIARITĀTE UN PROPORCIONALITĀTE

•Juridiskais pamats

KPD, IBSD un PVKIU direktīva nosaka regulatīvo un uzraudzības sistēmu attiecīgi kredītiestādēm, ieguldījumu brokeru sabiedrībām un PVKIU fondiem, kas var izmantot ES un trešo valstu CCP piedāvātos pakalpojumus. Šo direktīvu juridiskais pamats bija Līguma par Eiropas Savienības darbību (LESD) 53. panta 1. punkts, jo to mērķis bija koordinēt noteikumus par kredītiestāžu, ieguldījumu brokeru sabiedrību un PVKIU darbības sākšanu un veikšanu. Ņemot vērā to, ka šajā iniciatīvā ir ierosināti turpmāki politikas pasākumi, lai nodrošinātu šo mērķu sasniegšanu, saistītais tiesību akta priekšlikums tiktu pieņemts saskaņā ar to pašu juridisko pamatu.

•Subsidiaritāte (neekskluzīvas kompetences gadījumā)

Šis priekšlikums ir daļa no tiesību aktu kopuma, kura mērķis ir palielināt ES CCP pievilcību, atvieglojot ES CCP spēju laist tirgū jaunus produktus un samazinot atbilstības nodrošināšanas izmaksas, kā arī stiprinot ES CCP uzraudzību ES līmenī. ES rīcība arī risinās jautājumu par ES pārmērīgo atkarību no 2. līmeņa trešo valstu CCP, lai samazinātu riskus ES finanšu stabilitātei. Drošs, stabils, efektīvs un konkurētspējīgs centralizētās tīrvērtes pakalpojumu tirgus veicina dziļākus, likvīdākus tirgus Eiropas Savienībā un ir būtisks labi funkcionējošai KTS.

Ar šo priekšlikumu jo īpaši groza KPD un IBSD, lai mudinātu attiecīgi iestādes un ieguldījumu brokeru sabiedrības, kā arī to kompetentās iestādes sistemātiski novērst jebkādu pārmērīgu koncentrācijas risku, kas var rasties no to riska darījumiem ar CCP, jo īpaši 2. līmeņa CCP, un atspoguļot plašāku politikas mērķi — drošāku, stabilāku un konkurētspējīgāku centralizētas tīrvērtes ekosistēmu Eiropas Savienībā. Ar priekšlikumu arī groza PVKIU direktīvu, lai atceltu darījuma partnera riska ierobežojumus visiem atvasināto instrumentu darījumiem, kuriem tīrvērti centralizēti veic CCP, kas ir saņēmis atļauju vai atzīts saskaņā ar Regulu (ES) Nr. 648/2012, tādējādi radot vienlīdzīgus konkurences apstākļus biržā tirgotiem un ārpusbiržas atvasinātajiem instrumentiem un labāk atspoguļojot CCP risku mazinošo raksturu atvasināto instrumentu darījumos.

Dalībvalstis un valstu uzraudzības iestādes nevar vienas pašas novērst sistēmiskos riskus, ko rada cieši integrēti un savstarpēji saistīti CCP, kuri darbojas pārrobežu līmenī ārpus valstu jurisdikcijām. Tās arī nevar mazināt riskus, ko rada atšķirīga valstu uzraudzības prakse. Dalībvalstis arī pašas nevar stimulēt centralizētu tīrvērti Eiropas Savienībā un novērst valstu uzraudzības iestāžu un ES institūciju sadarbības regulējuma neefektivitāti. Tāpēc, ņemot vērā darbību mērogu, šos mērķus var labāk sasniegt ES līmenī saskaņā ar Līguma par Eiropas Savienību 5. pantā noteikto subsidiaritātes principu.